Щхьэгуэш Адэлбий къепщытэ
«Къалэ гъащIэ» парт проектым и кординатор, Къэрал Думэм и депутат Щхьэгуэш Адэлбий Налшык и «Искож» хьэблэм фэтэр куэд хъууэ щыIэ унэхэм щыпсэухэм яIущIащ икIи еплъащ абыхэм я пщIантIэхэр зэIузэпэщ ящIыным теухуауэ ирагъэкIуэкIа лэжьыгъэм зэкIэ кърикIуахэм.
Щыхьэрым и щIыпIэ администрацэм и лIыкIуэхэм, Iуэхур зезыгъакIуэ компанием щыщхэм я гъусэу Щхьэгуэшым щыгъуазэ зыхуищIащ Ашуровымрэ Неделинымрэ я цIэхэр зезыхьэ уэрамхэм тет унэхэм я пщIантIэхэм щызэфIагъэкIа лэжьыгъэм зэкIэ кърикIуахэм, апхуэдэу абы щIыпIэм щыпсэухэм я упщIэхэм жэуапхэр иратащ.
Проектым хиубыдэ унэхэм я пщIантIэхэм лэжьыгъэ мымащIэ щрагъэкIуэкIащ: асфальтхэр щызэрахъуэкIащ, гъуэгубгъухэр къыщащIыхьащ, автомобиль гъэувыпIэхэр къыщызэIуахащ, жьы хъуа жыгхэр щрахащ, электрокъару зыпыщIа пкъоужьхэм я пIэкIэ щIэхэр щыхатIащ. КIэщIу жыпIэмэ, лэжьыгъэшхуэ зэфIагъэкIащ, арщхьэкIэ языныкъуэхэр арэзыкъым. Къэбгъэлъагъуэмэ, унэхэм щыпсэухэм яхэтщ автомобиль гъэувыпIэхэр нэхъыбэ ящIыну хуейхэр, адрейхэм къыхалъхьэ щхъуантIагъэхэм, сабий джэгупIэхэм я бжы-гъэм хагъэхъуэну. Щхьэгуэш Адэлбий чэнджэщ яритащ псори арэзы зытехъуэну хэкIыпIэ къагъуэтыну.
«Нобэ дэ зэрытлъэгъуащи, «Къалэ гъащIэ» проектыр Налшык жыджэру щагъэзащIэ. ИпэкIэ зэрыщытам елъытауэ, зэфIагъэкIар мащIэкъым. АрщхьэкIэ цIыхухэм я Iуэху еплъыкIэхэр зэтемыхуэу къыщIокI. Апхуэдэу щыщыткIэ къыхызолъхьэ къыхахыну зыхуейм теухуауэ Iэ традзэну. Нэхъыбэм я фIэфIыныгъэрщ къалъытэнур. Мыбдежым мыхьэнэшхуэ щиIэщ абы», — жиIащ Щхьэгуэшым.
Фигу къэдгъэкIыжынщи, «Къалэ гъащIэ» парт проектым ипкъ иткIэ мы гъэм Налшык пщIантIэ 68-рэ къыщагъэщIэрэщIэжынущ, къалэ уту тIу щрагъэфIэкIуэнущ. А лэжьыгъэм ирахьэлIэнущ сом мелуани 170-рэ.
Печёнов Владилен.
